b"\n_START_ARTICLE_\nFrancisco de Zamora\n_START_SECTION_\nBiografia\n_START_PARAGRAPH_\nDespr\xc3\xa9s d'estudiar lleis, va emprendre la carrera judicial, i el 1784, als 28 anys, ja era alcalde del crimen (un dels t\xc3\xadtols que tenien els magistrats en aquell moment) a l'Audi\xc3\xa8ncia de Barcelona. M\xc3\xa9s tard va ser o\xc3\xafdor, tamb\xc3\xa9 a Barcelona, moment en qu\xc3\xa8, del tot inserit en els moviments il\xc2\xb7lustrats catalans, va conv\xc3\xa8ncer el matem\xc3\xa0tic Manuel Poy i Comes que publiqu\xc3\xa9s la seva obra Llave aritm\xc3\xa9tica y algebrayca, que va veure la llum el 1790 a Barcelona, a la impremta de Francesc Suri\xc3\xa0._NEWLINE_El 1791 obtingu\xc3\xa9 la pla\xc3\xa7a de fiscal de la Sala de Corte de Madrid, i el 1795 ingress\xc3\xa0 com a membre en el Consejo de Castilla. Era una carrera brillant, com ho era tamb\xc3\xa9 la seva traject\xc3\xb2ria com a intel\xc2\xb7lectual il\xc2\xb7lustrat. Tanmateix, va veure aturada la seva ascensi\xc3\xb3 per diversos plets, en part buscats pels enemics de la il\xc2\xb7lustraci\xc3\xb3. Una her\xc3\xa8ncia familiar i els deutes que havia anat creant van posar fi a la seva carrera: el 1799 perdia els seus c\xc3\xa0rrecs i era empresonat en el Castell de Pamplona._NEWLINE_Va deixar escrits diversos diaris, manuscrits, on reflecteix els seus viatges per Andalusia, el Marroc i Catalunya. Les dades recollides en aquests diaris s\xc3\xb3n moltes. A m\xc3\xa9s, l'any 1789 va enviar un q\xc3\xbcestionari amb 143 preguntes a tots els municipis de Catalunya. A la seva mort, els seus diaris foren utilitzats per un altre destacat viatger de l'\xc3\xa8poca, Antonio Ponz."